ลงทุนทองคำกับQE3
ในที่สุดเฟดก็ประกาศมาตรการผ่อนคลายทางการเงิน (QE 3) ตามความคาดหมายของคนส่วนใหญ่ (โพลจากรอยเตอร์ส ระบุว่า 63% คาดว่าเฟดจะออกมาตรการ QE 3 ในการประชุมครั้งนี้) แต่ที่ทุกคนไม่ได้คาดคิดก็คือ ปริมาณ QE 3 ที่ประกาศแบบไม่จำกัดจำนวนเงิน ไม่จำกัดเวลา จนกว่าตลาดแรงงานสหรัฐ ที่เวลานี้ตัวเลขคนว่างงานยังสูงถึง 8.1% จะดีขึ้น และไม่สนใจว่าเงินเฟ้อจะสูงกว่าเป้าหมายที่เฟดตั้งไว้ไม่เกิน 2% โดยเฟดจะอัดฉีดเงิน 4 หมื่นล้านเหรียญสหรัฐ ในตราสารหนี้ประเภทที่มีหลักทรัพย์จำนองค้ำประกันในแต่ละเดือน และยังขยายมาตรการคงอัตราดอกเบี้ยนโยบายไว้ที่ระดับเฉียดร้อยละศูนย์ไปจนถึงช่วงกลางปี 2015 (เดิมกำหนดถึงสิ้นปี 2014) เฟดหวังว่ามาตรการเหล่านี้จะช่วยลดความกดดันต่อดอกเบี้ยระยะยาว สนับสนุนตลาดสินเชื่อและช่วยสร้างสภาพแวดล้อมทางการเงินให้ผ่อนคลายมากยิ่งขึ้น
20 ก.ย. 2555

ในที่สุดเฟดก็ประกาศมาตรการผ่อนคลายทางการเงิน (QE 3) ตามความคาดหมายของคนส่วนใหญ่ (โพลจากรอยเตอร์ส ระบุว่า 63% คาดว่าเฟดจะออกมาตรการ QE 3 ในการประชุมครั้งนี้) แต่ที่ทุกคนไม่ได้คาดคิดก็คือ ปริมาณ QE 3 ที่ประกาศแบบไม่จำกัดจำนวนเงิน ไม่จำกัดเวลา จนกว่าตลาดแรงงานสหรัฐ ที่เวลานี้ตัวเลขคนว่างงานยังสูงถึง 8.1% จะดีขึ้น และไม่สนใจว่าเงินเฟ้อจะสูงกว่าเป้าหมายที่เฟดตั้งไว้ไม่เกิน 2% โดยเฟดจะอัดฉีดเงิน 4 หมื่นล้านเหรียญสหรัฐ ในตราสารหนี้ประเภทที่มีหลักทรัพย์จำนองค้ำประกันในแต่ละเดือน และยังขยายมาตรการคงอัตราดอกเบี้ยนโยบายไว้ที่ระดับเฉียดร้อยละศูนย์ไปจนถึงช่วงกลางปี 2015 (เดิมกำหนดถึงสิ้นปี 2014) เฟดหวังว่ามาตรการเหล่านี้จะช่วยลดความกดดันต่อดอกเบี้ยระยะยาว สนับสนุนตลาดสินเชื่อและช่วยสร้างสภาพแวดล้อมทางการเงินให้ผ่อนคลายมากยิ่งขึ้น 
ผลจากมาตรการดังกล่าว ทำให้ราคาสินทรัพย์โภคภัณฑ์ปรับตัวขึ้น โดยสัญญาซื้อขายทองคำล่วงหน้าที่ตลาด Comex ปรับขึ้นไปอยู่ที่ 1,772.70 เหรียญสหรัฐต่อออนซ์ (เพิ่มขึ้น 1.85% ในสัปดาห์)
เหตุผลก็เพราะอัตราดอกเบี้ยที่ต่ำทำให้อัตราดอกเบี้ยที่แท้จริง (อัตราดอกเบี้ยเงินฝากที่หักอัตราเงินเฟ้อออก) ต่ำจนถึงกับติดลบ ทำให้ค่าเสียโอกาสที่ผู้ลงทุนต้องเสียไปจากการลงทุนต่ำ ตัวอย่างของค่าเสียโอกาสของการลงทุน เช่น หากเราฝากเงินในธนาคารได้ดอกเบี้ย 4% หากถอนเงินฝากเพื่อมาซื้อทองคำ เราก็เสียโอกาสที่จะได้ดอกเบี้ย 4% ซึ่งดอกเบี้ย 4% นี่แหละค่าเสียโอกาส และจากมาตรการ QE 3 ที่เพิ่มความเสี่ยงของเงินเฟ้อมากขึ้น ทำให้ทองคำซึ่งเป็นสินทรัพย์ที่ราคามักจะขึ้นตามเงินเฟ้อได้รับความสนใจมากขึ้นไปด้วย ผู้เชี่ยวชาญด้านการลงทุนในทองคำประเมินว่าเป้าหมายแรกของราคาทองคำปีนี้น่าจะอยู่ที่ 1,793 เหรียญสหรัฐต่อออนซ์ (จุดสูงสุดเดิมตอนเดือน ก.พ.) เป้าหมายระยะยาวถัดไปน่าจะอยู่ที่ 1,802.70 เหรียญสหรัฐต่อออนซ์ (ประเมินจากราคาสัญญาซื้อขายทองคำล่วงหน้าเดือน ธ.ค. ที่ตลาด Comex)
แต่ราคาทองคำที่ปรับขึ้นจากการซื้อมากเกินไป ประกอบกับค่าเงินสหรัฐที่อ่อนเกินไป ผู้ลงทุนจึงควรระวังการทำกำไร จนทำให้เกิดทองคำราคาอ่อนตัวลงในระยะสั้นๆ
สำหรับปัจจัยถัดไปที่ผู้ลงทุนควรจะจับตาดู ก็คือ ความไม่สงบในตะวันออกกลาง การเลือกตั้งในสหรัฐเดือน พ.ย. ความชัดเจนเกี่ยวกับแนวนโยบายของรัฐบาลอเมริกาต่อภาวะ Fiscal Cliff (Fiscal Cliff หรือ หน้าผาทางการคลัง คือภาวะที่มาตรการปรับขึ้นภาษีและปรับลดงบรายจ่ายจำนวนมหาศาลของรัฐบาลสหรัฐ จะเริ่มมีผลบังคับใช้โดยอัตโนมัติในปีหน้า) ที่อาจก่อให้เกิดความเสียหายทางเศรษฐกิจในระดับที่รุนแรงเกินคาด ถ้าหากสภาคองเกรสไม่ดำเนินมาตรการแก้ไข และความคืบหน้าของวิกฤตเศรษฐกิจยูโร แม้ว่ามาตรการ QE 3 จะทำให้ค่าเงินดอลลาร์สหรัฐอ่อนค่าลง และความชัดเจนเกี่ยวกับมาตรการแก้ไขวิกฤตเศรษฐกิจยูโรเริ่มมีความชัดเจนมากขึ้นจากการที่ธนาคารกลางยุโรปประกาศมาตรการในการเข้าซื้อพันธบัตรรัฐบาลระยะสั้นช่วงอายุไม่เกิน 3 ปี ของประเทศสมาชิกที่ประสบปัญหาในตลาดรอง และจะเป็นการซื้อแบบ Sterilized (การทำ Sterilized จะมีการดูดซับปริมาณเงินยูโรในระบบออกไปโดยอาจทำการขายพันธบัตรรัฐบาลในมูลค่าเท่ากันออกมาด้วย) ซึ่งทางอีซีบีเรียกชื่อมาตรการดังกล่าวว่า Outright Monetary Transaction (OMT) และความชัดเจนหลังศาลรัฐธรรมนูญเยอรมนีอนุมัติการให้สัตยาบันรับรองกองทุนกลไกรักษาเสถียรภาพยุโรป (อีเอสเอ็ม) ซึ่งจะเป็นการปูทางสำหรับอีเอสเอ็ม และเครื่องมือกู้วิกฤตอื่นๆ ให้สามารถดำเนินการได้ แต่ความเสี่ยงด้านเศรษฐกิจของกลุ่มประเทศยูโรก็ยังอยู่ในระดับสูง ไม่น่าไว้วางใจ ไม่ว่าจะเป็นกรณีกรีซ สเปน หรืออิตาลี ที่เศรษฐกิจยังมีปัญหาอยู่ ความไม่แน่นอนดังกล่าวย่อมส่งผลกระทบต่อค่าเงินยูโรและค่าเงินดอลลาร์สหรัฐ ที่ผ่านมาราคาทองมีความสัมพันธ์เคลื่อนไหวในทิศทางเดียวกับอัตราแลกเปลี่ยนยูโรเทียบกับดอลลาร์สหรัฐเพิ่มขึ้น กล่าวคือเมื่อไรที่ค่าเงินยูโรแข็งค่าเทียบกับดอลลาร์สหรัฐ ราคาทองคำจะปรับเพิ่มขึ้น เมื่อความเสี่ยงด้านอัตราแลกเปลี่ยนของเงินยูโรและดอลลาร์สหรัฐยังอยู่สูง การลงทุนในทองคำก็ย่อมมีความผันผวนสูงเช่นกัน